Foto’s: Rustenburg onder water(Foto: Verskaf) Die water het Vrydagoggend soos riviere in Rustenburg, Noordwes, se strate gevloei ná sowat 125 mm reënval binne ŉ uur geval het. “Massas water het eensklaps uit die hemel geval, dit was soos ŉ wolkbreuk,” vertel Gert du Plessis, ŉ DA-raadslid in Rustenburg. Volgens Du Plessis het die reën tussen 06:30 en 07:30 op Rustenburg uitgesak en strate, brûe en motors onder water gedompel. ŉ Paar huise het ook in die slag gebly en enkele inwoners se huise is oorstroom. ŉ Inwoner van Rustenburg het ongeveer 10:00 aan Maroela Media gesê dat die reën byna heeltemal opgeklaar het. Die inwoner het op voorwaarde van anonimiteit gesê die kompleks waar haar gesin woon se tydelike muur is deur die sterk waterstrome omgestoot. (Foto: Verskaf) (Foto: Verskaf) Die inwoner besit ŉ kleuterskool op die dorp en volgens haar kon van die ouers nie hul kinders aflaai nie weens die oorstroomde strate. “Van die ouers kon ook nie by die werk uitkom nie,” vertel sy. Volgens die inwoner moes drie ouers van haar skool se motors weggesleep word, omdat dit onder water gestaan het. Du Plessis sê die groot probleem lê by die stormwaterpype wat weens die swaar reën oorstroom. (Foto: Verskaf) (Foto: AUS DEE, Facebook) (Foto: Verskaf) “Die waterpype oorstroom omdat dit nie behoorlik onderhou word nie. Water kan dan nie in die pype inloop nie en die water dam op.” Du Plessis sê hy het die probleem al die afgelope 11 jaar wat hy raadslid op die dorp is, onder die munisipaliteit se aandag probeer bring. ŉ Ander groot probleem is pyplekkasies wat nie herstel word nie, sê Du Plessis. “Inwoners is genoop om in te spring en self die lekkasies reg te maak.” Die munisipaliteit se rampbestuur is op die toneel om te reageer waar inwoners in gevaar is. Maroela Media is bewus van verskeie oorstromings en kitsvloede wat Vrydagoggend weens swaar reën in Gauteng aangemeld is, onder meer in Roodepoort, Krugersdorp en Soweto. Meer inligting hieroor sal volg. RUSTENBURG IS FLOODING!!!Please beware of flash floods in Rustenburg, North West. Especially Rustenburg North, Rustenburg CBD and I believe around Cashan South Africans Eskom Bathabile Dlamini Soweto @SABCNews @ewnupdates @RustenburgLM @News24 #SkeemSaam Gauteng Pravin Gwede pic.twitter.com/E7xxD1mHVl — Future_President (@Better_SA2030) December 9, 2022 Rustenburg floods ????????‍♀️????????‍♀️. And my car doesn’t wanna start, surely this is a sign to stay home pic.twitter.com/zC4asjtFxl — Lerato Lee’ Mahlakeng (@Its_Lira) December 9, 2022